遊雲門山
作者：黄庶
朝代：宋

paragraphs: 南山州之屏，四時改顔色。
日夕太守宴，供帳減繒帛。
更求秉燭飲，圖寫在四壁。
烟雲時藏埋，景好疑愛惜。
我官府中塵，喜與山相識。
泉石未還往，愧負苦逋責。
秋風復杖屨，持酒窮勝僻。
莓苔轉蒼崖，郡國在几席。
廢興賦飛鳥，牛羊自朝夕。
風物摹大句，才薄徒噤嘿。
唯作酩酊歸，山月吐半璧。
沉吟又慰喜，三友添飲客。